Daniel Rafaelić
Daniel Rafaelić (Bitolj, 19. lipnja 1977.), hrvatski filmolog i egiptolog.

Biografija 

Rođen je 19. lipnja 1977. u Bitolju. Osnovnu i srednju školu završio je u Zagrebu, gdje je 1996. upisao studij povijesti na Filozofskom fakultetu. Diplomirao je 2002. s temom o amarnskome periodu u egipatskoj povijesti umjetnosti. Na istom fakultetu 2003. upisao je poslijediplomski studij hrvatske povijesti, a 2006. doktorski studij moderne i suvremene hrvatske povijesti. Od 2002. do 2010. radio je kao filmolog i arhivist u Hrvatskoj kinoteci pri Hrvatskom državnom arhivu, gdje je od 2007. do 2009. bio načelnik Odsjeka za zaštitu i restauraciju filmskog gradiva.

U svojem radu usmjeren je na istraživanje hrvatske i svjetske filmske povijesti te istraživanje filmskih arhiva s ciljem pronalaska zaboravljenih i izgubljenih filmskih zapisa iz Hrvatske. God. 2003. u bečkom Filmarchiv Austria (FAA) pronašao je Život hrvatskog seljaka (Kroatisches Bauernleben, 1942), kratkometražni film Oktavijana Miletića s prizorima iz života u Šestinama kraj Zagreba, a 2008. u Filmskom arhivu Saveznog arhiva u Berlinu pronašao je Zagreb, glavni grad Hrvatske (Agram, die Hauptstadt Kroatiens, 1944), kratkometražni dokumentarac istog autora s prizorima zagrebačkih povijesnih i kulturnih znamenitosti.

God. 2010. dobio je nagradu »Vjekoslav Majcen« Hrvatskog društva filmskih kritičara za doprinos istraživanju hrvatske filmske baštine, a 2016. plaketu Jugoslovenske kinoteke za dugogodišnju suradnju i doprinos filmskoj umjetnosti.

Sredinom veljače 2017. izabran je za vršitelja dužnosti ravnatelja Hrvatskog audiovizualnog centra. Sa tog je mjesta 12. veljače 2019. podnio ostavku, obrazloživši je odbijanjem hrvatskih filmskih djelatnika da prihvate njegove ideje o smanjenju sredstava za domaće filmove.   

Suradnik je na Akademiji dramske umjetnosti i Filozofskom fakultetu u Zagrebu.

Djela 

 Kinematografija u NDH, Zagreb 2013.

Vidi još 

 Hrvatski audiovizualni centar
 Zagreb, glavni grad Hrvatske

Izvori

Eksterni linkovi 

 Paparella, S. »Tragači za zagubljenim blagom«, Poslovni Exclusive, izdanje Poslovnog dnevnika, Zagreb: Večernji list, lipanj 2014., 14–18

Hrvatski filmski kritičari
Hrvatski povjesničari
Egiptolozi